KIRJALLINEN KYSYMYS P-4154/97 komissiolle esittäjä(t): Karin Riis-Jørgensen (ELDR) (7. tammikuuta 1998)

Aihe: Entisessä Itä-Saksassa toimivan MTW-telakan kapasiteettirajojen valvonta

Komissio on ilmoittanut Euroopan yhteisöjen virallisessa lehdessä julkaistussa päätöksessä 14.11.1997 ((EYVL C 344, 14.11.1997, s. 2. )), että entisessä Itä-Saksassa toimivan MTW-telakan tuotanto ylitti vuonna 1996 sille määrätyn kapasiteettirajan 1,6 prosentilla.

Komissio on pyytänyt telakkaa maksamaan takaisin 720 000 DEM, mikä ei ole yhtä kuin 1,6 % telakan saamasta tuesta. Sen sijaan komissio on kehottanut telakkaa laskemaan vuoden 1997 tuotannon 1,6 % telakan virallisen 100 000 kbt:n kapasiteetin alapuolelle.

Ottaen huomioon, että kapasiteetin ylärajan noudattaminen oli tuen myöntämisen ehto, miksi komissio ei ole sen mukaisesti vaatinut MTW-telakkaa maksamaan tukea takaisin, koska sen tuotanto on ylittänyt kapasiteetin ylärajan vuonna 1996?

Miksi komissio ei ole määrännyt MTW-telakkaa muuttamaan tuotantolinjojaan siten, että kapasiteetti lasketaan hyväksytylle tasolle, sen sijaan että vaaditaan vain tuotannon rajoittamista?

Tuleeko komissio käyttämään valtuuksiaan, joiden perusteella se voi yleisesti kieltäytyä hyväksymästä tulevien telakkatukien maksamista sen varmistamiseksi, että neuvoston ja parlamentin vahvistamia vaatimuksia noudatetaan?

Komission jäsenen Karel Van Miertin komission puolesta antama vastaus (3. helmikuuta 1998)

MTW-Schiffswerftin ja Volkswerftin rakenneuudistustuen ensimmäisen erän maksulupaa koskeneessa päätöksessä, johon arvoisa parlamentinjäsen viittaa, säädetään, että telakalle myönnetyn toimintatuen arvioinnin oikeusperustana on neuvoston asetus (EY) N:o 1013/97 tietyille rakenneuudistuksen alaisille telakoille myönnettävästä tuesta ((EYVL L 148, 6.6.1997. )). Tämän asetuksen 2 artiklassa säädetään, että jos komissio katsoo, että tämän asetuksen mukaiseen tukeen oikeuttavia ehtoja ei ole noudatettu, se voi vaatia tuen maksamisen keskeyttämistä ja/tai maksetun tuen palauttamista. Yksi tuen edellytyksistä on kapasiteettirajoituksen noudattaminen.

Artiklan mukaan komission on tutkittava edellytysten täyttämättä jättämiseen liittyvät seikat ja olosuhteet ja päätettävä sitten, onko tuen maksaminen keskeytettävä tai maksettu tuki palautettava. Tässä tapauksessa kapasiteettirajoituksen ylittäminen havaittiin suhteellisen varhaisessa vaiheessa. Se liittyi pääosin yhteen alukseen, jonka rakentaminen aloitettiin vuonna 1996 ja joka luovutettiin vuonna 1997. Sen vuoksi oli luonnollista vaatia ensin, että vuoden 1997 tuotannon alentamisella korvattaisiin vuoden 1996 rajoituksen ylitys. Sen lisäedun korvaamiseksi, jonka telakka oli voinut saada kyseisen aluksen osan valmistuttua etuajassa, päätettiin lisäksi alentaa toimintatuen ensimmäistä erää 720 000 Saksan markalla. Tämä suora vähennys on asetuksen mukainen, sillä se korvaa takaisin perimisen, kun tukea ei vielä ole maksettu.

Kapasiteetin ylityksen syyn huomioon ottaen komissio ei katsonut aiheelliseksi vaatia arvoisan parlamentinjäsenen ehdottamia telakan tuotantolinjojen muutoksia. Komissio muistuttaa, että telakan kapasiteettiin ei vaikuta yksinomaan keskeisten laitteiden mitoitus, vaan yhtä lailla sen työn organisointi ja tuotanto-ohjelma.

Asetuksen mukaan komissio valvoo rakenneuudistusohjelmiin myönnettävälle tuelle asetettujen edellytysten noudattamista laajalla valvontaohjelmalla, johon sisältyy komission paikalla suorittama seuranta tarvittaessa riippumattomien asiantuntijoiden avustamana. Komissio ryhtyy asianmukaisen yhteisön lainsäädännön mukaisiin toimenpiteisiin, mikäli edellytyksiä ei täytetä.